Επίδραση των προβιοτικών στην εντερική ατροφία μετά από στέρηση τροφής στον επίμυ
Authors: Καπουτζής Κωνσταντίνος 
Published: August 2021

Σκοπός: Υπάρχει σημαντικό έλλειμμα γνώσεων για την επίδραση της ασιτίας επί της μεταβολικής δραστηριότητας της εντερικής χλωρίδας καθώς και για τη μορφολογία και τη λειτουργικότητα του εντερικού βλεννογόνου. Λαμβάνοντας υπόψη ότι τα προβιοτικά θεωρούνται επωφελή για την υγεία ο σκοπός της παρούσας μελέτης είναι να διερευνηθεί η δυνητικά ενισχυτική επίδραση των προβιοτικών στα μορφολογικά χαρακτηριστικά του βλεννογόνου της νήστιδας και η επίδραση της ασιτίας στους μεταβολικούς δείκτες της εντερικής χλωρίδας με χορήγηση ή μη προβιοτικών. Μέθοδος: Εξήντα επίμυες έλαβαν: ομάδα Π: 6ημ πλήρη τροφή, ομάδα ΝΠ: 3ημ νηστεία-3ημ τροφή και ομάδα Ν: 6ημ νηστεία. Κάθε ομάδα έλαβε καθημερινά με καθετήρα στο στομάχι 1 ml λυοφιλοποιημένου L. acidophilus DDS-1 (Nebraska Cultures Inc, USA) που περιείχε 2.2 x 10⁹ CFU/ml, πρόσφατα διαλυμένου σε χλωριούχο νάτριο ή 1 ml χλωριούχο νάτριο [placebo], και έτσι υποδιαιρέθηκαν σε υποομάδες προβιοτικού ή όχι προβιοτικού. Συλλέχθηκε τμήμα της νήστιδας, το οποίο υπεβλήθη σε ιστολογική ανάλυση: μετρήθηκε ο αριθμός λαχνών, το ολικό πάχος του βλεννογόνου, το βάθος της κρύπτης και το μήκος των λαχνών. Τα προϊόντα πέψης τυφλού εντέρου αναλύθηκαν ως προς τη δραστηριότητα των βακτηριακών ενζύμων και τα πτητικά λιπαρά οξέα (VFA). Αποτελέσματα: Όλες οι ομάδες που υποβλήθηκαν σε νηστεία επέδειξαν τροποποιημένη μορφολογία, γεγονός που υποδεικνύει ατροφία του βλεννογόνου: ο αριθμός λαχνών, το ολικό πάχος του βλεννογόνου, το βάθος της κρύπτης και το μήκος των λαχνών ήταν μειωμένα σε σχέση με την ομάδα ελέγχου. Η επανασίτιση φαίνεται να επαναφέρει την εντερική ατροφία, ενώ η συμπληρωματική χορήγηση L. acidophilus επέφερε στατιστικά σημαντική βελτίωση όλων των παραμέτρων του εντέρου που σχετίζονται με τη μορφολογία. Η ενεργότητα της υδρολάσης του γλυκοχολικού οξέος, σημαντικού ενζύμου που εμπλέκεται στον μεταβολισμό των χολικών οξέων ήταν σημαντικά αυξημένη μόνο στα νηστικά πειραματόζωα που έλαβαν L. acidophilus. Ευεργετική ήταν η δράση του L. acidophilus στη μείωση της αζορεδουκτάσης στα νηστικά πειραματόζωα. Όσον αφορά τα πτητικά λιπαρά οξέα [VFA], η έλλειψη υδατανθράκων διατροφικής προέλευσης στα νηστικά ζώα αντικατοπτρίζεται στην αύξηση της μοριακής αναλογίας των πτητικών λιπαρών οξέων διακλαδισμένης αλύσου (ισοβουτυρικού και ισοβαλερικού), που ερμηνεύονται ως το αποτέλεσμα αυξημένης πρωτεόλυσης, αφού λόγω της στέρησης τροφής υπάρχει έλλειψη υδατανθράκων που θα μπορούσαν να χρησιμοποιηθούν ως πηγή ενέργειας από την εντερική χλωρίδα. Συμπεράσματα: Η χορήγηση L. acidophilus φαίνεται να ενισχύει την επαναφορά της ατροφίας του βλεννογόνου της νήστιδας. Η χορήγηση L. acidophilus στη ομάδα του μάρτυρα και τα επανασιτιζόμενα πειραματόζωα έδειξε οριακά ευεργετικά αποτελέσματα σε όλες τις παραμέτρους της μελέτης. Όμως, επιπλέον στα νηστικά πειραματόζωα παρουσίασε το ιδιαίτερο ευεργετικό αποτέλεσμα της μείωσης της ενεργότητας της βλαπτικής αζορεδουκτάσης. Γενικά ο L. acidophilus φαίνεται ότι συμβάλει στην ευεργετική τροποποίηση του εντερικού οικοσυστήματος του τυφλού, αφού ρυθμίζει τη μεταβολική δραστηριότητα της χλωρίδας προς την παραγωγή λιπαρών οξέων, όπως το οξικό και το βουτυρικό, που είναι εξαιρετικά χρήσιμα για την ακεραιότητα και τη λειτουργικότητα του κολονικού επιθηλίου.